Najstarije zagrebačko kino Europa, kojim već osam godina uspješno upravlja umjetnička organizacija Zagreb Film Festival, krajem prošle godine proglašeno je najboljim europskim kinom. No slavlje je kratko trajalo; dan kasnije na adresu ZFF-a stigao je dopis Grada Zagreba u kojem se spominje mogući raskid desetogodišnjeg ugovora o upravljanju kinom Europa. Nakon što je ZFF poslao sve zatražene račune o financijskom poslovanju kina i novcima uloženim u njegovu infrastrukturu, čekaju očitovanje tog ureda. O svemu tome razgovarali smo s Borisom T. Matićem, prvim čovjekom ZFF-a

U isto vrijeme dok je trajala buna oko HAVC-a, umjetnička organizacija Zagreb Film Festival, po riječima njezina glavnog čovjeka Borisa T. Matića, posljednjih mjeseci prolazila je pakao. A tome još nije kraj.

Naime, prije devet godina hrvatski filmaši krenuli su u uspješnu akciju Daj mi kino za najstarije zagrebačko kino Europa koje je tada trebalo postati druga scena HNK Zagreb. Ovih dana direktor umjetničke organizacije ZFF-a Boris T. Matić bio je spreman drugi put krenuti u javnu borbu za kino.

Razlog njegovu mogućem potezu prijeteći su signali iz Gradskog ureda za pravne poslove i upravljanje imovinom Grada koja posljednjih mjeseci raznim dopisima prijeti ukidanjem ugovora o upravljanju kinom dvije godine prije njegova isteka. Nasreću, uvjeravanja iz drugog ureda – onog za obrazovanje, kulturu i sport, o dobrom upravljanju kinom Europa odgovorile su ga od toga. Zaposlenici Hrvatskog filmskog saveza i kina Tuškanac bili su prisiljeni krenuti u ponovljenu akciju Daj mi kino koju će, kaže Matić, UO ZFF i kino Europa zdušno podržati.

'Dan nakon što smo dobili nagradu za kino s najboljim programom u Europi, stigao nam je dopis iz Gradskog ureda za upravljanje imovinom u kojem nas obavještavaju kako su bili u jednoj neovisnoj inspekciji kad su utvrdili kako je Velika dvorana u lošem stanju, kako koristimo dućan i kafić u puno većem prostoru o dozvoljenog. Brzo smo se očitovali po tom pitanju kako već godinama upozoravamo gradske vlasti o stanju krovišta i nužnoj sanaciji same dvorane stare 92 godine te kako smo u protekle tri godine predlagali razne modele kako da se to učini. Također smo dali na uvid sve papire koji su opovrgavali njihove tvrdnje vezane uz veličinu shopa i caffe bara i dobili njihov odgovor kako je sve u redu. No vrlo brzo, negdje u prosincu prošle godine, zatražili su sve naše račune s kojima možemo dokazati da smo uložili svojih dva milijuna u infrastrukturu kina kako je to predviđeno ugovorom. A mi smo u kino do sada uložili gotovo pet milijuna kuna. Prvi put tad su počeli koristiti formulacije tipa da traže naše očitovanje ako ne želimo da dođe do raskida ugovora. Tad su krenule i kuloarske priče kako nas žele istjerati iz kina Europa i napraviti narodnjački klub. Toliko dobro radimo svoj posao, čemu svjedoči broj gledatelja i nagrada za najbolji program u Europi, da mi u toj priči ništa nije jasno', rekao je za tportal Boris T. Matić.

Koliko je provjerena informacija o narodnjačkom klubu, pitamo ga.

'I prije su mnoge informacije na sličan način dolazile do nas i neke su se nažalost pokazale točnima, tako da vjerujem da je netko o tome razmišljao i tako nešto priželjkivao. Ne znam je li namjera bila samo zaustaviti ovakav cjelogodišnji iznimno uspješan kinoprogram i zamijeniti ga povremenim projekcijama čisto reda radi i baviti se prvenstveno ugostiteljstvom kroz narodnjake ili je u pitanju bio samo caffe bar u koji bi pretvorili cijelo kino. Zamislite da sad netko preuzme samo kafić i počne puštati u tom prostoru narodnjake dok naša publika dolazi u kino gledati neki ozbiljan film. Osim toga taj kafić često zatvaramo zbog događanja i premijera u kinu. To sigurno ne bi dobro funkcioniralo, jer je kafić u funkciji kina i služi svrsi prikazivanja bez obzira na to koliko puta mjesečno njegove dijelove treba zatvarati. Kad bi dvije različite strane vodile – jedna kino, druga kafić, stalno bi dolazilo do razmirica što bi onemogućavalo pravovaljanu funkciju kina', objasnio je ne krijući svoju zabrinutost Boris T. Matić.

Prigovore Gradskog ureda za pravne poslove i upravljanje imovinom Grada o lošem stanju glavne dvorane smatra neutemeljenima. Bezuspješno je puno puta i na razne načine pokušao s ljudima iz Grada naći rješenje za restauraciju dvorane i sjedalica.